Diari Oficial de la Generalitat Valenciana


Sumari del DOGV 5417, del 29-12-2006 (2006/14640)

ORDE de 17 de novembre de 2006, de la Conselleria de Benestar Social, per la qual s'aprova la Carta de Servicis de Menjar a Casa.
---------------------------------------------------------------------------------------------------------------------------------

### Dades del document

Número de DOGV
:   5417

Data del DOGV
:   29-12-2006

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2006/14086


Data del document
:   17-11-2006

Organisme emissor
:   Conselleria de Benestar Social

Tipus de document
:   Ordre

Descriptors 

:   * ciutadà
    * legislació
    * norma de qualitat
    * restauració col·lectiva
    * tercera edat
    * relació administració-administrat
    * discapacitat

ORDE de 17 de novembre de 2006, de la Conselleria de Benestar Social, per la qual s'aprova la Carta de Servicis de Menjar a Casa. [2006/14918]  
El Decret 191/2001, de 18 de desembre, del Govern Valencià, que va aprovar la Carta del Ciutadà de la Comunitat Valenciana i que va regular les cartes de servicis en la Generalitat Valenciana, establix en l'article 6 que la Carta del Ciutadà de la Comunitat Valenciana serà objecte de desplegament a través de cartes de servicis sectorials i específiques que plasmaran els estàndards de qualitat a què s'ajustarà la prestació dels servicis públics d'acord amb els principis marc arreplegats en la carta.   
La Direcció General de Servicis Socials i la Secretaria Autonòmica de Prestacions Sociosanitàries han elaborat una Carta de Servicis en matèria del servici Menjar a Casa, que d'acord amb el que establix l'article 12.2 del Decret 191/2001, de 18 de desembre, ha sigut objecte d'informe favorable per la Direcció General d'Administració Autonòmica.  
Per tot això i fent ús de les facultats assignades per l'article 12.1 del Decret 191/2001, de 18 de desembre, del Govern Valencià, pel qual s'aprova la Carta del Ciutadà de la Comunitat Valenciana i es regulen les cartes de servicis en la Generalitat Valenciana,  
ORDENE  
Article 1  
Aprovar la Carta de Servicis corresponent al servici Menjar a Casa, d'acord amb el contingut establit en l'annex d'esta orde.  
Article 2  
Ordenar la publicació de la present disposició en el Diari Oficial de la Generalitat Valenciana.  
Article 3  
La Carta de Servicis del Servici Menjar a Casa estarà disponible per al públic a través de l'adreça d'internet www.gva.es en l'apartat d'atenció al ciutadà o en www.gva.es/carta, a partir de la publicació de la present Orde en el Diari Oficial de la Generalitat. Tot això sense perjuí d'altres accions divulgatives que si és el cas s'adopten.  
València, 17 de novembre de 2006  
La consellera de Benestar Social,  
Alicia de Miguel García  
ANNEX  
Menjar a Casa és un servici d'atenció domiciliària posat a punt per la Conselleria de Benestar Social per a contribuir a la permanència de les persones majors en el seu entorn habitual, millorant al mateix temps la seua salut, benestar i qualitat de vida.  
Menjar a Casa, desplegat en col·laboració amb els ajuntaments, va començar en 2004 de manera experimental en un nombre reduït de municipis. En l'actualitat, presten el servici nombrosos ajuntaments (\*), en pràcticament totes les comarques de la Comunitat Valenciana.  
El servici consistix en l'entrega diària, de dilluns a divendres excepte festius, en horari de 9 a 14.30 hores i al domicili de l'usuari, d'un menú complet, que consta de dos plats i postres, adaptat a les necessitats nutritives de cada usuari segons informe mèdic. Permet fins a cinc dietes diferents: normal, de règim, diabètica, diabètica de fàcil masticació i de fàcil masticació.  
El servici es finança entre la Conselleria de Benestar Social, l'usuari i l'ajuntament. Els usuaris han de sol·licitar el servici en el seu ajuntament i acreditar el compliment dels requisits: ser major de 65 anys, tindre autonomia suficient per a la preparació i ingesta dels aliments, o si és el cas comptar amb suport; o bé ser persones dependents majors de 60 anys o discapacitats majors de 18 anys que convisquen amb la persona major de 65 anys beneficiària del programa; estar empadronats en els municipis de la Comunitat Valenciana que participen en el programa i necessitar el servici, la qual cosa s'acredita per mitjà d'informe social i informe mèdic.  
Compromisos de qualitat amb els CIUTADANS  
Informació  
· Atenció a totes les sol·licituds d'informació sobre el programa Menjar a Casa que formulen els ajuntaments de la Comunitat.   
· Servici d'informació telefònica destinat als usuaris del Programa Menjar a Casa, amb un horari d'atenció de dilluns a divendres de 10 a 15 hores.  
Cobertura del servici  
· Prestació del Servici Menjar a Casa en la Comunitat Valenciana, almenys en el 90% de les comarques.  
Seguretat i fiabilitat   
· Exigència de mesures rigoroses de control de qualitat i la qualificació a les empreses encarregades del Servici Menjar a Casa.  
Seguiment i coordinació   
· Informes diaris de seguiment dels servicis de Menjar a Casa i d'informació telefònica per a una òptima coordinació del servici.   
Satisfacció de l'usuari   
· Enquesta de satisfacció anual a una mostra representativa d'usuaris, amb un compromís mínim del 80% d'usuaris satisfets amb el servici.  
Transparència  
· Podrà seguir el grau de compliment dels compromisos d'esta Carta de Servicis, consultant els indicadors de qualitat en la pàgina web www.gva.es/carta.  
Ajude'ns a prestar un millor servici  
Si té qualsevol problema amb el nostre servici o vol aportar suggeriments li preguem que utilitze els impresos normalitzats que a este efecte trobarà en qualsevol de les oficines de registre de la Generalitat Valenciana, o en la pàgina www.gva.es en l'apartat de .Servicis al Ciutadà..  
SERVICI MENJAR A CASA  
Informació  
. Pàgina web Conselleria de Benestar Social: www.bsocial.gva.es  
. Servicis socials dels ajuntaments.  
. Telèfon Menjar a Casa: 220 819 467. Horari: de dilluns a divendres de 10:00 h a 15:00 h.  
. Telèfon del Major: 423 791 793. Horari: de dilluns a diumenge durant les 24 hores.  
(\*) Veure ajuntaments adherits en esta pàgina web